་སྙིང་པད་མཚོར་རྟག་བཞུགས་ལ། །ལེགས་བཤད་སྨྲ་བའི་སྤོབས་པ་
མཆོག་སྩོལ་ཅིག །ཁྱོད་ཐུགས་ཀུན་གསལ་བཞིན་རས་ངོས་ཡངས་པར། །ཤར་བའི་མཁྱེན་རབ་
མཚན་མོའི་མགོན་པོ་ནི། །ལྔ་རིག་ཨུཏྤལ་མཚན་མ་བཀྲ་བ་ཅན། །དབྱུག་པ་ཅན་ཞེས་གྲགས་གང་
རྒྱལ་གྱུར་ཅིག །ཟབ་ཡངས་གཏིང་དཔག་དཀའ་བ་ཤེས་བྱའི་མཚོར། །ཐོགས་མེད་བགྲོད་པའི་
ལེགས་བཤད་གྲུ་བོ་ཆེ། །སྐལ་ལྡན་བདེ་བླག་འཇུག་པའི་ཐབས་མཁས་སྒོ། །འབྱེད་མཛད་བརྒྱུད་
པའི་བླ་མ་ཕྱག་གི་གནས། །གྲོང་ཚིག་རྙོག་བྲལ་སྙན་ངག་ཆུ་གཏེར་ཆེ། །མཁྱེན་རབ་མགུར་དུ་དྲངས་
ནས་ཤེས་ལྡན་གྱི། །མི་ཤེས་ཉོན་མོངས་མ་ལུས་སེལ་མཛད་པ། །དྷརྨ་ཤྲི་གཙུག་གི་རྒྱན་དུ་མཆོད། །
ཨེ་མ་ཚིག་རྒྱན་བསྟན་བཅོས་མེ་ལོང་གི །གཞུང་དོན་རབ་ཏུ་གསལ་བའི་ཉིན་བྱེད་དབང་། །ལེགས་
བཤད་སྣང་བའི་འོད་ཟེར་འབུམ་བཀྱེ་བ། །གང་འདིས་བློ་གྲོས་ལྡན་རྣམས་དགྱེས་པར་མཛོད། །
323

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་ལྔ་པ།
འདིར་འཕགས་ཡུལ་གྱི་སྙན་ངག་མཁན་ཆེན་པོ་དབྱུག་པ་ཅན་གྱིས་མཛད་པའི་སྙན་ངག་
གི་བསྟན་བཅོས་མེ་ལོང་འདི་ཉིད་འཆད་པར་བྱེད་པ་ལ་གསུམ་སྟེ། ཀླད་ཀྱི་དོན། གཞུང་གི་དོན།
མཇུག་གི་དོན་ནོ། །དང་པོ་ལ་གཉིས་ཏེ་མཚན་དོན་དང༌། འགྱུར་ཕྱག་གོ །དང་པོ་ནི། རྒྱ་གར་
སྐད་དུ། ཀ་བྱཱ་དརྴ། བོད་སྐད་དུ། སྙན་ངག་མེ་ལོང་ཞེས་པ་སྟེ། རྒྱ་གར་ན་སྐད་རིགས་བཞི་ཡོད་པ་
ལས་ལེགས་པར་སྦྱར་བ་སཾ་ཀྲྀ་ཏའི་སྐད་དུ། ཀ་བྱཱ་དརྴ་ཞེས་ཟེར་ཏེ། བོད་སྐད་དུ་བསྒྱུར་ན་སྙན་ངག་
མེ་ལོང་ཞེས་བྱའོ། །དེ་ཡང་ཀ་བེ་སྙན་ངག ཨཱ་དརྴ་མེ་ལོང༌། དེ་གཉིས་མཚམས་སྦྱར་བས་ཀ་བྱུ་དརྴ་
གྲུབ་བོ། །
གཉིས་པ་ནི། འཕགས་པ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །ཞེས་པ་སྟེ།
སོ་སྐྱེ་ལས་འཕགས་པས་ན་འཕགས། ཉོན་མོངས་པ་ལ་སོགས་པའི་རྩུབ་པ་དང་བྲལ་བས་འཇམ་པ།
གཉིས་མེད་རྟོགས་པའི་ཡེ་ཤེས་ནི་དཔལ། དོན་གཉིས་རྒྱུན་ཆད་མེད་པས་གཞོན་ནུར་གྱུར་པ་སྟེ། དེ་
ལ་ལུས་ངག་ཡིད་གསུམ་གུས་པས་བཏུད་དེ་ཕྱག་འཚལ་ལོ་ཞེས་ཤོང་སྟོན་རྡོ་རྗེ་རྒྱལ་མཚན་གྱིས
འགྱུར་ཕྱག་ཏུ་སྨོས་པའོ། །
གཉིས་པ་གཞུང་གི་དོན་ལ་གསུམ་སྟེ། བསྟན་བཅོས་ལ་འཇུག་པའི་སྒོ། གཞུག་བྱ་བསྟན་
བཅོས་ཀྱི་རང་བཞིན། ཞུགས་པའི་འབྲས་བུའོ། །དང་པོ་ལ་གཉིས་ཏེ། ཤིས་པ་བརྗོད་པ་དང༌།
བརྩམ་པར་དམ་བཅའ་བའོ། །དང་པོ་ནི། གདོང་བཞི་གདོང་གི་པད་ཚལ་གྱི། །ངང་པའི་བུ་མོ་ཐམས་
ཅད་དཀར། །དབྱངས་ཅན་མ་ནི་ཁོ་བོ་ཡི། །ཡིད་ལ་རིང་དུ་གནས་པར་མཛོད། །ཅེས་པ་སྟེ། གདོང་
བཞི་ཅན་ནི་ཚངས་པ་ཡིན་ལ། དེའི་གདོང་པ་པདྨའི་ཚལ་གྱི་གཟུགས་སུ་བཀོད་ཅིང་། དེ་ལས་བྱུང་
བ་ངང་པའི་བུ་མོ་དབྱངས་ཅན་མ་ཞེས། ལྷ་མོ་དེ་ངང་མོར་བཀོད་པའོ། །ཇི་ལྟར་བཀོད་ན། ཐམས་
ཅད་དཀར་ཞེས་ངང་མོ་དང་དབྱངས་ཅན་མ་གཉིས་ཀ་དཀར་བར་མཚུངས་པས་སོ། །དེ་ལྟ་བུའི་
།རྒྱན་
དབྱངས་ཅན་མ་དེ་ནི་དབྱུག་པ་ཅན་ཁོ་བོའི་ཡིད་ལ་ཡུན་རིང་དུ་གནས་པར་མཛོད་ཅེས་པའོ།
འདི་ནི་སྦྱར་བའི་གཟུགས་ཅན་ཏེ། ཅིའི་ཕྱིར་ན། ངང་པ་ཞེས་པ་དྲི་ཟའི་མིང་གི་རྣམ་གྲངས་དང༌། མཱ་
ན་སེ་ཞེས་པ་ཡིད་དང་མཚོ་གཉིས་ཀ་ལ་འཇུག་པས་སོ། །
324

སྙན་ངག་མེ་ལོང་གི་འགྲེལ་པ་གཞུང་དོན་རབ་གསལ་སྣང་བ།
གཉིས་པ་ནི། བསྟན་བཅོས་སྔ་མ་རྣམས་བསྡུས་ཤིང༌། །སྦྱོར་བ་རྣམས་ཀྱང་ཉེར་མཚོན་ཏེ། །
ཇི་ལྟར་ནུས་བཞིན་བདག་གིས་ནི། །སྙན་ངག་རྣམས་ཀྱི་མཚན་ཉིད་བྱ། །ཞེས་པ་སྟེ། སྔོན་གྱི་སློབ་
དཔོན་རྭ་མ་ཤརྨ་ལ་སོགས་པས་མཛད་པའི་སྙན་ངག་གི་བསྟན་བཅོས་སྔ་མ་རྣམས་ཀྱི་དོན་ཚིག་ཉུང་
ངུར་བསྡུས་ཤིང་། དཔེར་བརྗོད་ཀྱི་སྦྱོར་བ་རྣམས་ཀྱང་ཉེ་བར་བཀོད་པས་མཚོན་པར་བྱས་ཏེ།
དབྱུག་པ་ཅན་བདག་གིས་ཇི་ལྟར་ནུས་པ་བཞིན་དུ་སྙན་ངག་རྣམས་ཀྱི་མཚན་ཉིད་བཤད་པར་བྱ
ཞེས་པའོ། །
གཉིས་པ་གཞུག་བྱ་བསྟན་བཅོས་ཀྱི་རང་བཞིན་བཤད་པ་ལ་གསུམ་སྟེ། དགོས་དོན།
བསྡུས་དོན། ཚིག་དོན་ནོ། །དང་པོ་ལ་བདུན། བསྟན་བཅོས་བརྩམས་པའི་ཡོན་ཏན། མ་བརྩས་
པའི་སྐྱོན། ཡུན་རིང་གནས་པའི་རྒྱུ་མཚན། རྩོམ་བྱེད་ཀྱི་ཁྱད་པར། སྐྱོན་སྤངས་ཐབས། བསྟན་
བཅོས་མི་ཤེས་པའི་སྐྱོན། མཁས་པས་ལེགས་པར་དབྱེ་བའོ། །དང་པོ་ནི། འདི་ན་ཀུན་ཏུ་མཆོག་
རྣམས་ཀྱང༌། །མཆོག་གི་རྗེས་སུ་བསྟན་པ་ཡི། །ཚིག་རྣམས་ཉིད་ཀྱི་དྲིན་གྱིས་ནི། །འཇིག་རྟེན་
ལུགས་ལ་འཇུག་པར་བྱེད། །ཅེས་པ་སྟེ། འཇིག་རྟེན་འདི་ན་རྣམ་པ་ཀུན་ཏུ་མཆོག་ཏུ་གྱུར་པ་རྣམས་
ཀྱང་གྱ་ཚོམ་དུ་མ་ཡིན་ཏེ། སྔོན་གྱི་མཁས་པ་མཆོག་རྣམས་ཀྱིས་རྗེས་སུ་བསྟན་པའི་བསྟན་བཅོས་ཀྱི
ཚིག་རྣམས་ཀྱི་དྲིན་གྱིས་བླང་དོར་ཕྱེ་ནས། འཇིག་རྟེན་གྱི་ལུགས་བཟང་པོ་ལ་འཇུག་པར་བྱེད་ཅེས་
པའོ། །གཉིས་པ་ནི། གལ་ཏེ་སྒྲ་དོན་སྣང་བ་ནི། །འཁོར་བའི་བར་དུ་མི་གསལ་ན། །འཇིག་རྟེན་
གསུམ་པོ་མཐའ་དག་འདི། །སྨག་རུམ་མུན་པ་ཉིད་དུ་འགྱུར། །ཞེས་པ་སྟེ། གལ་ཏེ་སྒྲ་དོན་ཕྱིན་ཅི་མ་
ལོག་པའི་བསྟན་བཅོས་ཀྱི་སྣང་བས། འཁོར་བ་ཇི་སྲིད་ཀྱི་བར་དུ་མི་གསལ་བ་དེའི་ཚེ་ན། འཇིག་
རྟེན་གསུམ་པོ་མཐའ་དག་པ་འདི་ནི་བླང་དོར་གྱི་གནས་མི་ཤེས་པས་སྨག་རུམ་མུན་པ་ཉིད་དུ་འགྱུར་
བ་ཡིན་ནོ། །
གསུམ་པ་ནི། སྔོན་གྱི་རྒྱལ་པོ་གྲགས་པའི་གཟུགས། །ངག་གི་རང་བཞིན་མེ་ལོང་ཐོབ། །
དེ་དག་ཉེ་བར་མི་གནས་ཀྱང༌། །རང་ཉིད་ཉམས་པ་མེད་ལ་ལྟོས། །ཞེས་པ་སྟེ། སྔོན་གྱི་རྒྱལ་པོ་ང་
ལས་ནུ་ལ་སོགས་པ་རྣམས་ཀྱིས་ཡོན་ཏན་གྱི་གྲགས་པའི་གཟུགས་བརྙན་གཏམ་དུ་གྲགས་པའི་ངག་
325

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་ལྔ་པ།
གི་རང་བཞིན་བློའི་མེ་ལོང་དུ་གསལ་བར་ཐོབ་ལ། དེའི་ཕྱིར་རྒྱལ་པོ་དེ་དག་ད་ལྟ་ཉེ་བར་མི་གནས་
ཀྱང་རང་རང་གི་གྲགས་པའི་གཟུགས་བརྙན་ད་དུང་ཡང་ཉམས་པ་མེད་པར་གནས་པ་ལ་ལྟོས་ཞེས་
དཔེས་མཚོན་པའོ། །བཞི་པ་ནི། མཁས་པས་ཡང་དག་རབ་སྒ མཁས་པས་ཡང་དག་རབ་སྦྱར་བའི། །ངག་ནི་ངག་གི་འདོད་འཇོར་
བཤད། །དེ་ཉིད་ཉེས་པར་སྦྱར་ན་སླར། །སྦྱོར་པོ་བ་ལང་ཉིད་རྗོད་བྱེད། །ཅེས་པ་སྟེ། མཁས་པ་
རྣམས་ཀྱིས་ཡང་དག་པར་སྦྱར་བའི་ངག་ནི་ཚིག་དོན་ཕུན་སུམ་ཚོགས་པ་དང་ལྡན་པས་ངག་གི་
འདོད་པ་འཇོ་བར་བྱེད་ལ། གལ་ཏེ་དེ་ཉིད་ཉེས་པར་སྦྱར་བ་སྟེ་ལོག་པར་སྦྱར་ན། བསྟན་བཅོས་དེ་
གཞན་གྱིས་འདོར་བར་མ་ཟད། སྦྱོར་བ་པོ་དེ་ཡང་བ་ལང་དང་འདྲ་བར་རྗོད་པར་བྱེད་དོ། །ལྔ་པ་ནི།
དེ་ཕྱིར་སྙན་ངག་དག་ལ་སྐྱོན། །ཆུང་བར་གྱུར་ཀྱང་ཅི་ཞིག་ལྟར། །བཏང་སྙོམས་མི་བྱ་ལུས་མཛེས་
ཀྱང༌། །སྐྱོན་གཅིག་གིས་ནི་སྐལ་ངན་འགྱུར། །ཞེས་པ་སྟེ། གོང་དུ་སྨོས་པའི་རྒྱུ་མཚན་དེའི་ཕྱིར།
སྙན་ངག་ཤེས་པ་དག་གིས་ཚིག་སྦྱོར་ལ་འགོད་པའི་གནས་སྐབས་སུ། སྐྱོན་ཆུང་ངུ་ཞིག་ཆགས་པར
གྱུར་ཀྱང་ཅི་ཞིག་ལྟར་ཏེ་འོག་ཏུ་དཔེ་བཀོད་པ་བཞིན་ཏེ། དེའི་ཕྱིར་སྐྱོན་ཆུང་ངུ་ཙམ་གྱིས་ཉེས་པ་
མེད་ཅེས་བཏང་སྙོམས་སུ་གཞག་པར་མི་བྱའོ། །དཔེ་ཇི་ལྟར་ན་སྐྱེས་བུ་ཞིག་ལུས་མཛེས་ཀྱང་ཁ་ཡོ་
བ་ལྟ་བུ་སྐྱོན་གཅིག་གིས་ཀྱང་སྐལ་བ་ངན་པར་འགྱུར་བ་བཞིན་ནོ། །དྲུག་པ་ནི། སྐྱེ་བོ་བསྟན་བཅོས་
མི་ཤེས་པས། །ཡོན་ཏན་སྐྱོན་དག་ཇི་ལྟར་དབྱེ། །གཟུགས་ཀྱི་དབྱེ་བ་དམིགས་པའི་སྐབས། །ལོང་
བ་དག་ལ་ཡོད་དམ་ཅི། །ཞེས་པ་སྟེ། སྐྱེ་བོ་གང་ཞིག་བསྟན་བཅོས་ཀྱི་སྤྱི་བྱེ་བྲག་མི་ཤེས་པས།
ཉམས་སོགས་ཡོན་ཏན་དང་། དོན་ཉམས་སོགས་སྐྱོན་གྱི་བྱེ་བྲག་དག་ཇི་ལྟར་དབྱེ་སྟེ་དབྱེ་མི་ནུས།
ཅིའི་ཕྱིར་ན། གཟུགས་ལེགས་ཉེས་ཀྱི་དབྱེ་བ་དམིགས་པའི་སྐབས་ལོང་བ་ལ་ཡོད་དམ་ཅི་སྟེ་མེད་པ་
བཞིན་ནོ། །བདུན་པ་ནི། དེ་ཕྱིར་མཁས་པས་སྐྱེ་རྒུ་རྣམས། །བྱེ་བྲག་རྟོགས་ལ་མངོན་དགོངས་ནས། །
རྣམ་བཀྲ་ལམ་ལྡན་ཚིག་རྣམས་ཀྱིས། །བྱ་བའི་ཆོ་ག་ངེས་པར་སྦྱར། །ཞེས་པ་སྟེ། རྒྱུ་མཚན་དེའི་ཕྱིར་
སྔོན་གྱི་མཁས་པས་སྐྱེ་རྒུ་རྣམས་ཀྱིས་ལེགས་ཉེས་ལ་སོགས་པའི་བྱེ་བྲག་རྟོགས་པ་ལ་མངོན་པར་
དགོངས་ནས་ལུས་མཛེས་སྒྲ་དོན་གྱི་རྣམ་པར་བཀྲ་བའི་ལམ་དང་ལྡན་པའི་སྙན་ཚིག་གི་རིག་པ་ཤེས་
པར་བྱ་བའི་ཆོ་ག་རྣམས་ངེས་པར་སྦྱར་ཅེས་པའོ། །
326

སྙན་ངག་མེ་ལོང་གི་འགྲེལ་པ་གཞུང་དོན་རབ་གསལ་སྣང་བ།
གཉིས་པ་བསྡུས་དོན་ནི། དེ་རྣམས་ཀྱིས་ནི་སྙན་ངག་གི །ལུས་དང་རྒྱན་ཡང་རབ་ཏུ་
བསྟན། །ཅེས་པ་སྟེ། སྔོན་གྱི་མཁས་པ་དེ་རྣམས་ཀྱིས་ནི་སྙན་ངག་གི་ལུས་ཚོགས་པའི་ངོ་བོ་དང༌། དེ་
མཛེས་བྱེད་ཀྱི་རྒྱན་ཡང་རབ་ཏུ་བསྟན་ཅེས་པའོ། །
གསུམ་པ་ཚིག་དོན་ལ་གསུམ་སྟེ། ལུས་བཤད་པ། རྒྱན་བཤད་པ། སྐྱོན་སེལ་བཤད་པའོ། །
དང་པོ་ལ་གཉིས། མཚན་ཉིད་དང༌། མཚན་གཞིའོ། །དང་པོ་ནི། ལུས་ནི་རེ་ཞིག་འདོད་པ་ཡི། །དོན་
གྱི་རྣམ་བཅད་ཚིག་གི་ཕྲེང༌། །ཞེས་པ་སྟེ། ལུས་ཀྱི་མཚན་ཉིད་ནི་གང་ཞེ་ན། རེ་ཞིག་སྙན་ངག་མཁན་
གྱིས་བརྗོད་པར་འདོད་པའི་བསམ་པས་ཀུན་ནས་བསླངས་པའི་བརྗོད་བྱའི་དོན་གང་ཞིག ཚིག་རྒྱན་
གྱི་བསྟན་བཅོས་ལས་བཤད་པའི་ངེས་པ་ལས་མ་འདས་པར་རྣམ་པར་བཅད་པའི་ཚིག་གི་ཕྲེང་བ་
སྤེལ་བའོ། །གཉིས་པ་ལ་གསུམ་སྟེ། ལུས་གཞུང་གི་དབྱེ་བས་གསུམ་དུ་བཤད། སྐད་རིགས་ཀྱི་དབྱེ་
བས་བཞིར་བཤད། སྦྱོར་ཚུལ་གྱི་དབྱེ་བས་གཉིས་སུ་བསྟན་པའོ། །དང་པོ་ལ་དབྱེ་བ་དང་། སོ་སོར་
བཤད་པའོ། །དང་པོ་ནི། དེ་ཡང་ཚིགས་བཅད་ལྷུག་པ་དང༌། །སྤེལ་མ་རྣམ་གསུམ་ཉིད་དུ་གནས། །
ཞེས་པ་སྟེ། གོ་སླའོ། །
གཉིས་པ་ལ་གསུམ། ཚིགས་བཅད། ལྷུག་པ། སྤེལ་མའོ། །དང་པོ་ལ་བཞི། མཚན་ཉིད།
དབྱེ་བ། དེས་བརྩམས་པའི་སྙན་ངག་ཆེན་པོའི་མཚན་ཉིད། སྦྱོར་ཚུལ་འགའ་ཞིག་མཚོན་པའོ། །དང་
པོ་ནི། ཚིགས་བཅད་རྐང་བཞི། །ཞེས་པ་སྟེ། དེ་ལ་ཚིགས་བཅད་ཀྱི་མཚན་ཉིད་གང་ཞེ་ན་རྐང་པ་
བཞིའི་བདག་ཉིད་ཅན་ཉིད་ཡིན་ཞེས་པའོ། །གཉིས་པ་ལ་གཉིས། སྡེབ་སྦྱོར་གྱི་སྒོ་ནས་གཉིས་སུ་
དབྱེ། སྦྱོར་ཚུལ་གྱི་སྒོ་ནས་བཞིར་དབྱེ་བའོ། །དང་པོ་ནི། དེ་ཡང་ནི། །བྲྀཏྟ་ཛཱ་ཏི་ཞེས་རྣམ་གཉིས། །
དེ་ཡི་སྤྲོས་པ་མཐའ་དག་ནི། །སྡེབ་སྦྱོར་གཞུང་དུ་ངེས་པར་བསྟན། །རིག་དེ་སྙན་ངག་རྒྱ་མཚོ་ནི། །
ཟབ་མོ་བརྒལ་འདོད་རྣམས་ཀྱི་གྲུ། །ཞེས་པ་སྟེ། ཚིགས་བཅད་རྐང་བཞིའི་བདག་ཉིད་ཅན་དེ་ལ་
ཡང་སྡེབ་སྦྱོར་གྱི་སྒོ་ནས་དབྱེ་ན་བྲྀཏྟ་དང་ཛཱ་ཏི་ཞེས་རྣམ་པ་གཉིས་སུ་འགྱུར་ཞིང༌། དེའི་སྤྲོས་པ་
མཐའ་དག་པ་ནི་སྡེབ་སྦྱོར་རིན་ཆེན་འབྱུང་གནས་སོགས་སྡེབ་སྦྱོར་གྱི་གཞུང་རྣམས་ཀྱི་ནང་དུ་ངེས་
པར་བསྟན་པས་དེར་ཤེས་པར་བྱ་ཞིང༌། རིག་པ་དེ་ནི་སྙན་ངག་གི་རྒྱ་མཚོ་ཟབ་མོ་རྟོགས་པར་དཀའ་
327

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་ལྔ་པ།
བའི་ཕ་རོལ་དུ་བརྒལ་བར་འདོད་པ་རྣམས་ཀྱི་གྲུ་ལྟ་བུ་ཡིན་ནོ། །གཉིས་པ་ནི། གྲོལ་བ་དང་ནི་
རིགས་དང་མཛོད། །འདུས་པ་ཞེས་བྱ་དེ་འདྲ་ཡི། །ཚིགས་བཅད་རྒྱ་ཆེ་སརྒས་བཅིངས། །ཆ་ཤས་
རང་བཞིན་ཕྱིར་མ་བརྗོད། །ཅེས་པ་སྟེ། ཚིགས་བཅད་གཅིག་གིས་དོན་རྫོགས་པར་སྟོན་པ་གྲོལ་བ་
དང༌། བྱ་ཚིག་གཅིག་གི་སྒོ་ནས་ཚིགས་བཅད་ཕན་ཚུན་ལྟོས་ཏེ་དོན་གཅིག་རྫོགས་པར་སྟོན་པ་
རིགས་དང༌།
གཅོད་མཚམས་དང་བྱ་ཚིག་སྣ་ཚོགས་པས་དོན་དུ་མ་སྟོན་པ་མཛོད་དང༌། བཅད་
མཚམས་དང་བྱ་ཚིག་སྣ་ཚོགས་པས་དོན་གཅིག་སྟོན་པ་འདུས་པ་ཞེས་བྱའོ། །དེ་འདྲའི་ཚིགས་བཅད་
རྒྱ་ཆེ་བ་བཞི་པོ་རྣམས་ནི་སརྒ་སྟེ་ལེའུ་གཉིས་སོགས་ཀྱིས་བཅིངས་པ་ཚིགས་བཅད་དུ་བྱས་པའི་སྙན་
ངག་ཆེན་པོའི་ཆ་ཤས་ཡིན་པས་ཆ་ཤས་ཅན་འདིར་དཔེར་བརྗོད་རང་བཞིན་གྱིས་གྲུབ་པའི་ཕྱིར་
ལོགས་སུ་མ་བརྗོད་དོ། །གསུམ་པ་ལ། བཤད་པར་དམ་བཅའ་བ། མཚན་ཉིད་དངོས། དེའི་
དམིགས་བསལ་ལོ། །དང་པོ་ནི། སརྒས་བཅིངས་པ་སྙན་ངག་ཆེ། །དེ་ཡི་མཚན་ཉིད་བརྗོད་པར་བྱ། །
ཞེས་པ་སྟེ། གོང་དུ་བཤད་པ་བཞིན་སརྒ་གཉིས་སོགས་ཀྱིས་བཅིངས་པ་ནི་སྙན་ངག་ཆེན་པོའོ། །
ངག་གི་དབང་ཕྱུག་གིས། ཁ་ཅིག་སརྒ་བཅུ་དྲུག་ལ་སོགས་པས་བྱས་པ་ཆེན་པོ་ཉིད་དུ་འདོད་ཅེས་
དང་། སརྒ་ཉེ་བར་མཚོན་པ་ཡིན་པས་ན། ཨཱ་ཤྭཱ་ས་དང༌། ཨཱི་ཀ་དང༌། ཨཱརྻ་དང༌། གཱི་ཏི་ཡིས་
བཅིངས་པ་ཡང་སྙན་ངག་ཆེན་པོའོ་ཞེས་འཆད་དེ། དོན་དུ་ན་ལེའུ་དུ་མར་བཅད་པ་སྙན་ངག་ཆེན་པོ་
དེའི་མཚན་ཉིད་བརྗོད་པར་བྱ་ཞེས་པའོ། །གཉིས་པ་ལ། སྒོ་དང་། རྟེན་གཞི། རྩོམ་ཚུལ་དང་གསུམ་
ལས། དང་པོ་ནི། ཤིས་བརྗོད་ཕྱག་བྱ་དངོས་པོ་ནི། །ངེས་པར་བསྟན་པའང་དེ་ཡི་སྒོ། །ཞེས་པ་སྟེ།
འདོད་པའི་དོན་ལ་ཤིས་པ་བརྗོད་པ། ཡུལ་ཁྱད་པར་ཅན་ལ་ཕྱག་བྱ་བ། བསྟན་བཅོས་ཀྱི་ལམ་རྣམ་
པར་བཞག་པ། དངོས་པོ་ངེས་པར་བསྟན་པ་སྟེ། དེ་གསུམ་ནི་སྙན་ངག་ཆེན་པོ་ལ་འ